钦定古今图书集成/明伦汇编/官常典/第778卷 > 裴骏〈子修 宣〉
## 钦定古今图书集成/明伦汇编/官常典/第778卷 > 裴骏〈子修 宣〉

按《魏书》本传，“骏字神驹，小名皮，河东闻喜人。父双硕，
本县令，假建威将军、𢘆农太守、安邑子，卒赠平南将
军、东雍州刺史、闻喜侯。骏幼而聪慧，亲表异之，称为
神驹，因以为字。弱冠通涉经史，好属文，性方检，有礼
度，乡里宗敬焉。盖吴作乱于关中，汾阴人薛永宗聚
众应之，屡残破诸县来袭。闻县中先无兵仗，人情骇”
动，县令忧惶，计无所出。骏在家闻之，便率厉乡豪曰：
“在《礼》，君父有危，臣子致命府县。今为贼所逼，是吾等
徇节之秋，诸君可不勉乎？”诸豪皆奋激请行，骏乃简
骑骁勇数百人奔赴。贼闻救至，引兵退走。刺史嘉之，
以状表闻。会世祖亲讨盖吴，引见骏，骏陈叙事宜，甚
会机理。世祖大悦，顾谓崔浩曰：“裴骏有当世才具，且
忠义可嘉。”补中书博士。浩亦深器骏，目为三河领袖。
转中书侍郎。刘骏遣使明僧暠朝贡，以骏有才学，乃
假给事中、散骑常侍，于境上劳接。皇兴二年卒。赠平
南将军、秦州刺史、闻喜侯，谥曰康。子修，字元寄，清辩
好学，年十三，补中书学生，迁秘书中散，转主客令。以
妇父李䜣事，出为张掖子都大将。张掖境接胡夷，前
后数致寇掠。修明设烽候，以方略御之。在边六年，关
塞清静，高祖嘉之，征为中部令，转中大夫，兼祠部曹
事。职主礼乐。每有疑议，修斟酌故实，咸有条贯。太和
十六年卒，时年五十一。高祖悼惜之，赙帛一百疋，谥
曰恭伯。世宗时，追赠辅国将军、东秦州刺史。修早孤，
居丧以孝闻。二弟三妹，并在幼弱，抚养训诲，甚有义
方。次弟务早丧，修哀伤之，感于行路。爱育孤侄，同于
己子，及将异居，奴婢田宅，悉推与之，时人以此称焉。
修弟宣，字叔令，通辩博物，早有声誉。少孤，事母兄以
孝友称。举秀才，至都，见司空李䜣，与言自旦及夕，䜣
嗟善不已。司空李冲有人伦鉴识，见而重之。高祖初，
征为尚书主客郎，与萧颐使、颜幼明、刘思效、萧琛、范
云等对接。转都官郎边员外散骑侍郎。旧令与吏部
郎同班。〈阙〉高祖会集沙门讲佛经，因命宣论难，甚有
理诣，高祖称善。迁都洛阳，以宣为采材副将。奉使称
旨，遥除司空谘议参军。府解，转司州治中，兼司徒右
长史，又转别驾，仍长史。宣明敏有器干，总摄州府，事
无凝滞，远近称之。世宗初，除太中大夫，领本郡中正，
仍别驾。又为司州都督，迁太尉长史。宣上言曰：“自迁
都已来，凡战陈之处，及军罢兵还之道，所有骸骼无
人覆藏者，请悉令州郡戍逻，检行埋掩，并符出兵之
乡。其家有死于戎役者，使皆招魂复魄，祔祭先灵，复
其年租调；身被伤痍者，免其兵役。”朝廷从之。出为征
卤将军、益州刺史。宣善于绥抚，甚得羌戎之心。后晋
寿更置益州，改宣所莅为南秦州。先是有阴平氐酋
杨孟孙拥户数万，自立为王，通引萧衍，数为边患。宣
乃遣使招谕，晓以逆顺。孟孙感恩，即遣子诣阙。武兴
氐姜谟等千馀人上书乞延更限，世宗嘉焉。宣家世
以儒学为业，常慕廉退，每叹曰：“以贾谊之才，仕汉文
之世，不历公卿，将非运也！”乃谓亲宾曰：“吾本闾阎之
士，素无当世之志，直随牒推移，遂至于此。禄后养亲，
道不光国，瞻言往哲，可以言归矣。”因表求解，世宗不许，乃作《怀田赋》以叙心焉。永平四年，患笃，世宗遣太
医令驰驿就视，并赐御药宣素明阴阳之书，自始患
便知不起，因自克亡日，果如其言，时年五十八。世宗
悼惜之，赠左将军、豫州刺史，谥曰定。寻改为穆。